DELEGIRANI SKLEP KOMISIJE (EU) 2020/2239

z dne 23. decembra 2020

o podaljšanju ukrepa, ki ga je sprejel izvršilni organ Združenega kraljestva Health and Safety Executive za dostopnost na trgu in uporabo proizvodov za razkuževanje rok na podlagi formulacije 2, ki jo priporoča SZO, v skladu z Uredbo (EU) št. 528/2012 Evropskega parlamenta in Sveta

(Besedilo v angleškem jeziku je edino verodostojno)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) št. 528/2012 Evropskega parlamenta in Sveta z dne 22. maja 2012 o dostopnosti na trgu in uporabi biocidnih proizvodov (1) ter zlasti tretjega pododstavka člena 55(1) Uredbe v povezavi s členom 131 Sporazuma o izstopu Združenega kraljestva Velika Britanija in Severna Irska iz Evropske unije in Evropske skupnosti za atomsko energijo (2),

ob upoštevanju naslednjega:

(1) Izvršilni organ Združenega kraljestva Health and Safety Executive (v nadaljnjem besedilu: pristojni organ) je 30. marca 2020 v skladu s prvim pododstavkom člena 55(1) Uredbe (EU) št. 528/2012 sprejel odločitev, da dovoli dostopnost na trgu in uporabo proizvodov za razkuževanje rok v skladu s formulacijo 2, ki jo priporoča Svetovna zdravstvena organizacija (SZO), v obdobju do 25. septembra 2020 (v nadaljnjem besedilu: ukrep). Pristojni organ je v skladu z drugim pododstavkom člena 55(1) navedene uredbe Komisijo in pristojne organe drugih držav članic obvestil o tem ukrepu in razlogih zanj.

(2) Glede na informacije, ki jih je predložil pristojni organ, je bil ukrep potreben zaradi varovanja javnega zdravja. SZO je 11. marca 2020 razglasila pandemijo koronavirusne bolezni (COVID-19). Vlada Združenega kraljestva je tveganje za Združeno kraljestvo razglasila za „visoko“, 23. marca 2020 pa so začeli veljati omejitveni ukrepi. SZO kot alternativo umivanju rok z milom in vodo priporoča uporabo razkužil za roke na osnovi alkohola kot preventivni ukrep proti širjenju COVID-19.

(3) Razkužila formulacije 2, ki jih priporoča SZO, vsebujejo propan-2-ol kot aktivno snov. Propan-2-ol je odobren za uporabo v biocidnih proizvodih vrste proizvodov 1 (človekova osebna higiena), kot je opredeljena v Prilogi V k Uredbi (EU) št. 528/2012.

(4) Od izbruha pandemije COVID-19 je povpraševanje po razkužilih za roke v Združenem kraljestvu izjemno veliko, kar je povzročilo neprimerljivo pomanjkanje ponudbe takih proizvodov. Pred ukrepom je bilo v Združenem kraljestvu v skladu z Uredbo (EU) št. 528/2012 odobrenih samo 6 razkužil za roke. COVID-19 resno ogroža javno zdravje v Združenem kraljestvu, dodatna razkužila za roke pa so ključna za obvladovanje njegovega širjenja.

(5) V skladu s pogoji, opredeljenimi v ukrepu, morajo podjetja, ki nameravajo omogočiti dostopnost takih proizvodov na trgu, o tem obvestiti pristojni organ, ki se odloči, ali bo sprejel priglasitev in izdal dovoljenje za dostopnost proizvodov na trgu.

(6) Komisija je 24. junija 2020 v skladu s tretjim pododstavkom člena 55(1) Uredbe (EU) št. 528/2012 prejela utemeljeno zahtevo pristojnega organa za podaljšanje ukrepa, dopolnjeno z dodatnimi informacijami, ki jih je pristojni organ predložil 3. septembra 2020. Utemeljena zahteva je bila vložena na podlagi zaskrbljenosti, da bi lahko COVID-19 po 25. septembru 2020 ogrozil javno zdravje, in ob upoštevanju, da je omogočanje dodatnih razkužil za roke na trgu bistvenega pomena za obvladovanje nevarnosti, ki jo predstavlja COVID-19.

(7) Po navedbah pristojnega organa se pričakuje nadaljnje povečanje povpraševanja po razkužilih za roke po omilitvi ukrepov omejitve gibanja ter vrnitvi ljudi na delo in možnosti obiskovanja javnih mest. Podaljšanje ukrepa je potrebno zaradi pričakovanega povečanja povpraševanja. Podaljšanje bi bilo tudi del ukrepov Združenega kraljestva za pripravljenost na morebitni drugi val pandemije COVID-19.

(8) Poleg tega bi, kot je navedel pristojni organ, podaljšanje ukrepa pripomoglo k zmanjšanju pritiska na povpraševanje po drugih alkoholih, ki se uporabljajo v razkužilih za roke, zlasti etanolu, ki so bili med pandemijo COVID-19 preusmerjeni od drugih uporab (kot so živilska industrija, zdravila, proizvodnja tiskarskih barv).

(9) Pristojni organ je spodbudil vsa podjetja, katerih priglasitev je bila sprejeta v okviru ukrepa, naj čim prej zaprosijo za redno odobritev proizvoda in tako čim bolj zmanjšajo vrzeli pri trženju proizvodov. Vendar pristojni organ doslej ni prejel novih vlog za redno odobritev proizvoda.

(10) Ker COVID-19 še naprej ogroža javno zdravje in take nevarnosti v Združenem kraljestvu ni mogoče ustrezno obvladati brez odobritve dostopnosti dodatnih razkužil za roke na trgu, je primerno pristojnemu organu dovoliti podaljšanje ukrepa.

(11) Ker je ukrep prenehal veljati 26. septembra 2020, bi moral imeti ta sklep retroaktivni učinek.

(12) Ukrepi iz tega sklepa so v skladu z mnenjem Stalnega odbora za biocidne proizvode –

SPREJELA NASLEDNJI SKLEP:

Člen 1 Izvršilni organ Združenega kraljestva Health and Safety Executive lahko podaljša dovoljenje za dostopnost na trgu in uporabo razkužil za roke v skladu s formulacijo 2, ki jo priporoča Svetovna zdravstvena organizacija (SZO), do konca prehodnega obdobja iz Sporazuma o izstopu Združenega kraljestva Velika Britanija in Severna Irska iz Evropske unije in Evropske skupnosti za atomsko energijo oziroma do 30. marca 2022, kar nastopi prej. Za Severno Irsko pa lahko navedeno dovoljenje podaljša do 30. marca 2022.

Člen 2 Ta sklep je naslovljen na Združeno kraljestvo Velika Britanija in Severna Irska. Uporablja se od 26. septembra 2020.

V Bruslju, 23. decembra 2020 Za Komisijo Stella KYRIAKIDES Članica Komisije

(1) UL L 167, 27.6.2012, str. 1.

(2) UL L 29, 31.1.2020, str. 7.